पाकिस्तान में बम विस्फोट, 18 मरे  
पाकिस्तान के पंजाब प्रांत में रविवार को शिया मुसलमानों के एक धार्मिक आयोजन के दौरान हुए बम विस्फोट में कम से कम 18 लोग मारे गए और 30 से अधिक घायल हो गए।
पाकिस्तान के पंजाब प्रांत में रविवार को शिया मुसलमानों के एक धार्मिक आयोजन के दौरान हुए बम विस्फोट में कम से कम 18 लोग मारे गए और 30 से अधिक घायल हो गए। इस विस्फोट को आतंकवादी हमला माना गया है।
	समाचार एजेंसी सिन्हुआ ने उर्दू टीवी चैनल 'एआरवाई' के हवाले से बताया कि दिन के करीब 1.45 बजे रिमोट से नियंत्रित यह विस्फोट किया गया। रहीम यार खान जिले में खानपुर शहर के एक जियारत स्थल के समीप शिया समुदाय के एक जुलूस के पहुंचने पर बम विस्फोट हुआ। जुलूस में करीब 150 लोगों शामिल थे।
	यहां शिया सम्प्रदाय के लोग पैगम्बर हजरत मोहम्मद के नाती इमाम हुसैन की मौत के 40वें दिन चेहल्लुम मनाने के लिए एकत्रित हुए थे। इमाम हुसैन की मौत करबला की लड़ाई में 680 ई. में हुई थी।
	इसके पहले पुलिस ने बताया कि ट्रांसफार्मर के फटने की वजह से यह विस्फोट हुआ होगा जबकि खानपुर के जल एवं विद्युत विभाग प्राधिकरण के एक प्रवक्ता ने 'एआरवाई' को बताया कि विस्फोट बम से किया गया।
	प्रवक्ता मुश्ताक किछी ने बताया कि विस्फोटक को बिजली के खम्भे से बांधा गया था और शिया जुलूस जब इसके पास से होकर गुजरा तो उसमें विस्फोट हो गया।
	रहीम यार खान के पुलिस के वरिष्ठ अधिकारी आबिद कादरी ने इसके पहले बताया था कि "यह आतंकवादियों का कृत्य नहीं है। जुलूस के साथ चलने वाला एक लम्बा झंडा उच्च क्षमता वाले विद्युत तार में फंस गया जिसकी वजह से ट्रांसफार्मर में विस्फोट हुआ।"
	विस्फोट में घायल हुए लोगों को रहीम यार खान अस्पताल में भर्ती कराया गया है। अस्पताल के सूत्रों ने बताया कि मृतकों की संख्या बढ़ सकती है क्योंकि घायलों में से कई की हालत नाजुक हैं।
	'एआरवाई' के मुताबिक विस्फोट के बाद शिया मुस्लिमों ने एक पुलिस स्टेशन पर पत्थर फेंके और सरकारी अधिकारियों के खिलाफ नारे लगाए।